b'\n_START_ARTICLE_\nDruga so\xc5\xa1ka bitka\n_START_SECTION_\nPriprave na bitko\n_START_PARAGRAPH_\nV enajstih dneh med prvo in drugo bitko sta obe strani okrepili svoje vrste. General Borojevi\xc4\x87 je peto armado v Doberdobu, ki je bil tokrat cilj italijanske vojske, okrepil s tremi divizijami, kar pomeni, da je imela 129 bataljonov s 103 tiso\xc4\x8d vojaki in 430 topov. Italijanska vojska se je okrepila na skoraj 300 tiso\xc4\x8d mo\xc5\xbe in imeli so dvakrat ve\xc4\x8d topov kot Avstrijci.\n_START_SECTION_\nSprememba taktike\n_START_PARAGRAPH_\nLuigi Cadorna je moral po porazu v prvi bitki spremeniti taktiko. Topni\xc5\xa1ka priprava je trajala le osem ur (od \xc5\xa1tirih zjutraj do poldneva), nato je poslal pehoto, ki se je z Avstrijci spopadla mo\xc5\xbe na mo\xc5\xbea. Italijansko topni\xc5\xa1tvo tokrat ni obstreljevalo po vsej bojni \xc4\x8drti, ampak je previdno ciljalo avstrijske polo\xc5\xbeaje na Doberdobski planoti in na gori\xc5\xa1kem mosti\xc5\xa1\xc4\x8du. Uporabili so t.i. "bobne\xc4\x8di ogenj", med katerim se na dolo\xc4\x8den polo\xc5\xbeaj obenem zgrne to\xc4\x8da izstrelkov. Gre za predhodnika "bombardiranja v preprogi" (carpet bombing).\n_START_SECTION_\n\xc5\xa0mihel\n_START_PARAGRAPH_\nItalijani so po hudem boju 23. julija osvojili \xc5\xa0mihel, med intenzivnim bombardiranjem pa avstrijska rezerva ni mogla izvesti protinapada. A Italijani so polo\xc5\xbeaj obdr\xc5\xbeali le do naslednjega jutra, saj so se za\xc4\x8deli vkopavati, namesto da bi zdesetkane avstrijske enote pokon\xc4\x8dali do konca. Slednji so se \xc4\x8dez no\xc4\x8d okrepili in z ogromnimi izgubami pregnali napadalce._NEWLINE_Pobo\xc4\x8dje hriba je bilo polno trupel, zato so se zelo hitro razmno\xc5\xbeile podgane, z njimi pa bolezni. Na italijanski strani je zaradi tifusa in kolere zbolelo ve\xc4\x8d kot 15.000 vojakov, na avstro-ogrski strani pa 6.400.\n_START_SECTION_\nPoso\xc4\x8dje\n_START_PARAGRAPH_\nPo porazih na Krasu so se Italijani obrnili na sever in napadli odsek od Tolmina do Rombona. Njihov na\xc4\x8drt je bil okupirati Krnsko pogorje, tolminsko mosti\xc5\xa1\xc4\x8de in Bov\xc5\xa1ko kotlino. Na Batognici so med 19. in 21. julijem osvojili koti 2163 in 1931, ob mo\xc4\x8dnem obstreljevanju artilerije se jim je uspelo prebiti do nasprotnikovih rovov in jih z neposrednim bojem pregnali. Na obmo\xc4\x8dju poldrugega hektara je umrlo 1.300 cesarjevih vojakov. Italijani so Avstrijce pregnali tudi iz Bovca.\n_START_SECTION_\nVrhunec bojev\n_START_PARAGRAPH_\nVrhunec bojev se je zgodil 25. in 26. julija, ko so Italijani ponovili napad na Doberdobsko planoto, tokrat odlo\xc4\x8dneje. A zaradi zgre\xc5\xa1ene taktike so jih Avstrijci znova odbili. Kljub mo\xc4\x8dnej\xc5\xa1i artileriji je Cadorna ohranil taktiko pehotnega napada, kjer so vojaki v strnjenih vrstah tekli pred avstrijska strojni\xc4\x8dna gnezda. Avstrijski mitraljez je takrat lahko izstrelil \xc5\xa1est nabojev na sekundo, zato je zlahka ustavil polk s 600 ljudmi._NEWLINE_Na \xc5\xa0mihelu je bila zgodba obratna. Hrva\xc5\xa1ki bataljon 96. pehotnega polka se je iz zaledja premaknil na bojno \xc4\x8drto blizu \xc5\xa0mihela, a \xc5\xa1e preden so se ustalili na svojem polo\xc5\xbeaju, so jih Italijani za\xc4\x8deli obstreljevati z mitraljezi in topni\xc5\xa1tvom. V manj kot minuti so pokosili skoraj 500 vojakov.'